《瀑泉》
清代·冯敏昌

石梁上横五云片，澄潭下悬一匹练。潭中灵物长有灵，夜擘林石捎雷电。

天容黯黯书不改，风气萧萧时一变。千林云落鸟声绝，百斛珠圆映人面。

吾家书堂深竹中，亦有峰峦垂几研。讵知远目新雨后，天半虹霓掌中见。

观山未必观水乐，卧游岂比行游倦。已看窗户延虚照，便拟茶瓜启清宴。

谁能杖策俯潭深，静听鼍翻九龙战。

作者简介：（1747—1807）清广东钦州人，字伯求，号鱼山。乾隆四十三年进士。授编修。补刑部主事。性至孝，父丧，遂不复出。遍游五岳。工诗词。有《小罗浮草堂集》等。